જી હા, બાબુલાલથી સાવ વિપરીત છે એમના પિતા, 102 વર્ષી દત્તાત્રેય વખારિયા (અમિતાભ બચ્ચન). એ પોતાના પંચોતેર વર્ષના પુત્ર બાબુલાલના બ્લૅક ઍન્ડ વ્હાઈટ જીવનને કલરફુલ બનાવવા માગે છે. એ પુત્રને કહેવા માગે છે કે યાર, રગશિયા ગાડાની જેમ ખેંચ્યે જવું એ જીવન નથી. જીવન તો આનંદદાયી, ધસમસતો પ્રવાસ છે. બસ, આ જ ફિલ્મનું હાર્દ છે, જે પ્રેક્ષકના હૃદયને સીધું સ્પર્શી જાય છે, એની જડ થઈ પડેલી વિચારપ્રક્રિયા બદલવા પ્રેરે છે, જરાય ઉપદેશાત્મક બન્યા વગર, કોઈ હળવેકથી કાનમાં કહેતું હોય એમ.